Á ḿbū ósú Belshasar, ǹkúkúmá yā Babilón, ńdɔ Daníel a ngáyəm biyə́yə̄m, a yénə́ biyə̌ŋ bí mam á ńsīsīm wóe a bô ênɔ̌ŋ dzíé, ńdɔ a ngátil biyə́yə̄m bítē á kálara. 2Ḿból mə̄ bəbəgə, ńdɔ fɔ́ɔ́ mə̄ ngáyén biyə̌ŋ bí mam ai alú ásə mə ńtəm nâ bivúndū bínyi yǎ yób, bí ngavuŋ á máŋ mə̄nén á yōb. 3Ńdɔ bod bə́ tsíd bə́nyi, məkyaí məkyaí, bə́ ngákwí á máŋ. 4É tsíd osú ē ngābə́ anə́ émgbə̄m, e bələ́ məfǎb mə́ ndoe. Hə mə bəbəgə; a kələ kwí anə́ māyén məfǎb mə́ mānə́ nyé tyêbán, é tsíd nyī ē tə̄bə́ á sí ai məkǒl móé anə́ mod; ńdɔ̄ bə́ ngáfudi dzɔ ǹnə́m mod âbum. 5Tsíd fə̄ ē hāmá fɔ̄ɔ̄ ényí bɛ̄ɛ, mam anə́ ébɔŋ, miǹkə̌g məsǒŋ ânyu mílɛ́; bə́ ngadzó ai é tsíd nyī há naa: “Tə́bə́gə́, ó tâm fɔ̄ɔ̄ dí bikamba, o yəmə́.” 6Á mvús hālá, mə̌ ngabəbə, mə ńtálā tsíd fə́, mam anə́ zə̄, məfǎb mə́ ónɔ̌n mə́nyi mə́ bāā á mvús, miǹló mínyi; ńdɔ̄ bə́ ngávə́ dzɔ edzóe. 7Á mvús hālá, mə̌ ngabəbə, ńdɔ mə ngayén éyə̌ŋ á biyə̌ŋ bí mam, ai alú; mə ńtəm nâ é tsíd nyina e hámá, dzómō é tsíd məsis ai ángōndó, é bə̄lə́ ḿbə̂ ngul, bǒd məsǒŋ bikie ânyu: ě nganyáli bidí; ébí bí lígi, ě ngakɔɔdɔ byá ai məkǒl. É tsíd nyī, təge fulan ai ényí ósú mə̄ ngātádi yén, dzɔ e bələ́ hā tɔ́ŋ áwôm. 8Mə̌ ngabəbə é tɔ́ŋ nyī, mə ńtála mǎn tɔ́ŋ ḿfə̄ ā nganúd á zāŋ é tɔ́ŋ fɔ́g; ńdɔ̄ tɔ́ŋ élɛ́ é ngáfumi ǹnyie anə́ é mān tɔ́ŋ nyɔ̄ á ngālə́de asú; a nə há, mís á ńlō anə́ mod, ai anyǔ yā á kɔ́bɔgɔ ngǔl mam. 9Hə mə bəbəgə, mə ńtála, bə́ sɔ́ɔ́ tə́lə̄ bitɔá míńtómba, ǹnǒm mod ó tɔ̄bɔ́ á sí. Biwɔ́man bíé á fūum anə́ tén, esǐl yā ńlō anə́ mim̀vɔ̌d mí ḿfúm ńtómbá; etɔá ńtómbā dzíé, anə́ ō ńdzī miǹkabag mí ndóan; məkǒn yā étē, təge ai anambá ai ayóŋ. 10Mod ǹkɔn ndóan a siigi anə́ óswē, a tíege êtɔá vā. Bod bakúda bakúda bə́ bɔ nyé mīńlōmán, ébá bəlɔlɔ́ bəlɔlɔ́ bə́ tə̄lə̄ nyé á mís. Ńdɔ̄ ndá mədzó yātɔbɔ á sí, bəkálara bə́ kúíbán. 11Mə̌ ngabəbə, ḿból mə̄ wógō nyág é mǎm yā tɔ́ŋ ē kɔ́bɔgɔ; mə ńtála bə́ ngawé é dzómō tsíd é ngábə̄ ángōndó ai məsis dzí; bə́ mān dzɔ dígí á ndóan. 12É tsíd élɛ́ fɔ́g, bə́ mān dzɔ vǎ ngul ésə, hədá bə́ bāāg bɔ́ məlú mə́ ényiŋ a kələ kwí éyɔŋ abǒg dɔ̂ lâyi kwí.